SKRIFTLIG FORESPØRGSEL E-0942/00

af Bart Staes (Verts/ALE) til Kommissionen

(29. marts 2000)

Om: Forbud mod anvendelse af visse imprægneringssalte til behandling af træ

Visse salte, der anvendes til imprægnering af træ, har alvorlige konsekvenser for mennesker og miljø. Disse salte rummer de meget giftige stoffer arsen, chrom IV og kobber. Imprægneret træ anvendes bl.a. til havehuse, rækværker, legetøj, pergolaer, havemøbler og jernbanesveller.

Fra februar 2000 må der i Nederlandene ikke længere sælges produkter, der er fremstillet af imprægneret træ. Kronrådet har for nylig også udtalt sig imod, at der produceres flis af imprægneret træ. Træet må heller ikke anvendes som brændsel i elektricitetsværker, som råstof til spånplader og kvægfoder, og må ikke strøs ud i haver og omkring træer og ikke anvendes som erstatning for halm i stalde.

Af beretninger i dagspressen fremgår det, at de nederlandske myndigheder alligevel stiltiende accepterer, at kræftfremkaldende træflis eksporteres til andre EU-medlemsstater til produktion af spånplader, legetøj og lignende. Hermed handler myndighederne i strid med ånd og bogstav i flere EU-direktiver.

1. Er Kommissionen bekendt med eksporten af kræftfremkaldende træflis fra Nederlandene til andre EU-stater?

a) Hvilke lande er der i bekræftende fald tale om?

b) Vil Kommissionen i benægtende fald indlede en undersøgelse, i betragtning af de negative konsekvenser for mennesker og miljø og overtrædelsen af forskellige EU-direktiver?

2. Har Kommissionen fra fabrikanter og importører af disse salte og af imprægneret træ modtaget en oversigt med alle relevante oplysninger om udsættelse af mennesker og natur for arsensyre (eller salte dannet heraf), således som fastlagt i forordning nr. 142/97? Hvilke skridt vil Kommissionen i benægtende fald tage for at sikre fuldstændig og korrekt overholdelse af denne forordning?

3. Mener Kommissionen ikke, at imprægneret træ, der frigøres i form af bygge- eller nedrivningsaffald i henhold til direktiv 91/689/EØF skal indsamles og forarbejdes som farligt affald?

a) Hvilke argumenter taler i benægtende fald imod at behandle imprægneret træ som farligt affald?

b) Behandles imprægneret træ i de femten medlemsstater i bekræftende fald også i praksis som farligt affald?

Svar afgivet på Kommissionens vegne af Erkki Liikanen

(9. juni 2000)

1. Kommissionen er ikke bekendt med, at der eksporteres træflis af træ behandlet med arsen, krom og kobber fra Nederlandene til andre medlemsstater. Disse stoffer kan på visse betingelser anvendes i Fællesskabet til behandling af træ i henhold til Rådets direktiv 89/677/EØF af 21. december 1989 om ottende ændring af direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater(1).

Eksport af træflis er ikke en overtrædelse af EU-lovgivningen, hvis den foreskrevne procedure følges. Eksport af sådant affald er omfattet af Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab(2). Med henblik på eksport af træflis til nyttiggørelse er materialet opført i bilag III i forordningen under position AC 170: affald af forarbejdet kork og træ. Det betyder, at affaldet kan overføres, hvis overførslen meddeles de medlemsstater, som er involveret i overførslen (eksportland, importland og eventuelle transitlande), og hvis der ikke gøres indsigelser mod overførslen. Myndighederne har kun et begrænset antal begrundelser for at modsætte sig en overførsel, f.eks. hvis affaldet ikke kan behandles på en miljømæssigt forsvarlig måde i modtagelseslandet.

I øjeblikket er der ikke noget, der begrunder en undersøgelse som ønsket af det ærede parlamentsmedlem.

2. Kommissionen har modtaget oplysninger om arsensyre i henhold til Kommissionens forordning (EF) nr. 142/97 af 27. januar 1997 vedrørende indgivelse af oplysninger om bestemte eksisterende stoffer i henhold til Rådets forordning (EØF) nr. 793/93(3). Kommissionen har brugt disse oplysninger i en undersøgelse af risikoen ved at anvende arsen til træimprægnering. Denne undersøgelse gav anledning til en række overvejelser om forskellige aspekter af anvendelsen af træimprægneringsmidler indeholdende arsen, hovedsagelig i relation til de langsigtede virkninger af bortskaffelsen af træ, der er behandlet på denne måde. Man fandt dog ikke, at der var nogen akut risiko for befolkningen. Industrien har foreslået at imødegå disse risici ved hjælp af en frivillig aftale, og Kommissionen er ved at undersøge dette forslag. Desuden overvejer Kommissionen i øjeblikket, hvorvidt det er nødvendigt med yderligere restriktioner for markedsføring og anvendelse af arsen, der anvendes i træimprægneringsmidler i henhold til direktiv

76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater(4). Desuden er træbeskyttelsesmidler også omfattet af direktiv 98/8/EF om markedsføring af biocidholdige produkter. Kommissionen har til hensigt i nær fremtid at vedtage foranstaltninger til gennemførelse af dette direktiv, og træbeskyttelsesmidler vil være blandt de allerførste, der skal evalueres. Spørgsmålet om at foreslå et yderligere direktiv, der begrænser markedsføringen af disse biocider, vil blive overvejet i lyset af resultaterne af evalueringen.

3. I Rådets direktiv 91/689/EØF af 12. december 1991(5) defineres farligt affald i artikel 1, stk. 4, første led, som affald, der er opført på en liste over farligt affald. Denne liste er fastlagt i Rådets beslutning 94/904/EF af 22. december 1994(6). På denne liste er imprægneret træ i form af bygge- eller nedrivningsaffald ikke opført som farligt affald. Derfor gælder bestemmelserne i direktiv 91/689/EØF ikke.

I samme direktiv hedder det i artikel 1, stk. 4, andet led, at affald, hvorom en medlemsstat mener, at det udviser en eller flere af de egenskaber, der er opregnet i bilag III til direktivet, også er farligt affald. Medlemsstaterne skal meddele sådanne sager til Kommissionen. Disse sager skal gennemgås af Kommissionen med henblik på en eventuel tilpasning af fællesskabslisten over farligt affald. Indtil nu har Kommissionen modtaget meddelelser fra Det Forenede Kongerige og Østrig, som betragter imprægneret træ som (i det mindste delvis) farligt affald. Kommissionen er ved at behandle disse meddelelser som led i en større gennemgang af listen over farligt affald på grundlag af omkring 300 meddelelser. Kommissionen har til hensigt inden årets udgang at forelægge et forslag om ændring af listen for det udvalg, der er nedsat i henhold til artikel 18 i Rådets direktiv 91/156/EØF(7) af 18. marts 1991 om ændring af direktiv 75/442/EØF(8) af 15. juli 1975 om affald, således at udvalget kan afgive en udtalelse herom. I forslaget vil der blive taget hensyn til den vurdering, der er foretaget i forbindelse med Det Forenede Kongeriges og Østrigs meddelelser om imprægneret træ.

Uanset om imprægneret træ klassificeres som farligt eller ikke-farligt affald, må det kun genanvendes eller bortskaffes i overensstemmelse med bestemmelserne i artikel 4 i direktiv 75/442/EØF, dvs. uden at menneskets sundhed bringes i fare, og uden at miljøet skades, navnlig uden risiko for hverken vand, luft eller jord, eller fauna eller flora, uden at give gener ved støj eller lugt, og uden at områder eller landskaber påføres skade.

Kommissionen henviser også det ærede medlem til svaret på skriftlig forespørgsel E-0941/00.

(1) EFT L 398 af 30.12.1989.

(2) EFT L 30 af 6.2.1993.

(3) EFT L 25 af 28.1.1997.

(4) EFT L 262 af 27.9.1976.

(5) EFT L 377 af 31.12.1991.

(6) EFT L 356 af 31.12.1994.

(7) EFT L 78 af 26.3.1991.

(8) EFT L 194 af 25.7.1975.